Audi bou supervinnige laainetwerk in SA vir e-tron-reeksAudi Suid-Afrika gaan in samewerking met GridCars 70 elektriese voertuig (EV)-laaiers by 33 nuwe openbare laaistasies oor die hele land aanbring. Volgens Audi sal dit ŉ nuutjie vir die Suid-Afrikaanse mark wees, met nuwe 150 kW-laaiers wat ŉ Audi e-tron 55 (met ŉ 95 kWh-battery) binne ongeveer 30 minute van 10% tot 90% vol sal kan laai. Hierdie laaistasies sal vir alle EV-verbruikers, ongeag voertuigeienaarskap, toegang gee tot die jongste moderne laaitegnologie wat in Suid-Afrika beskikbaar is. “As deel van Audi se voorbekendstellingsplanne en ter voorbereiding vir die koms van die volwaardige e-tron-reeks in die eerste kwartaal van vanjaar, erken die handelsmerk die rol wat dit kan speel om te verseker dat Suid-Afrikaanse verbruikers die geleentheid wat elektriese voertuie bied met gemak kan aangryp,” sê Sascha Sauer, besturende direkteur van Audi Suid-Afrika. Daar is reeds in Desember met die projek begin en daar word onder meer beplan om vier 150 kW-laaistasies (+/- 340 km in 30 minute) langs groot snelwegroetes soos die N1, N2, N3 en N4 aan te bring. Daar word ook ŉ verdere vyf 80 kW-laaistasies (185 km in 30 minute) langs dié roetes beplan. As deel van Audi se strategie word daar ook 24 laaistasies van 22 kW (+/- 100 km in ongeveer een uur) beplan by openbare leefstyl- en ontspanningsplekke oor die hele land. “GridCars, wat in 2009 gestig is, bedryf en bestuur die mees uitgebreide netwerk van openbare laaistasies oor die land heen. Hierdie opwindende vennootskap en bykomende belegging met Audi brei nie net die netwerk uit nie, maar bied die geleentheid om dit by te werk met bykomende ultravinnige laaimoontlikhede wat ŉ nuutjie vir ons land is en vir alle EV-bestuurders, ongeag handelsmerk of voertuigmodel,” sê Winstone Jordaan, besturende direkteur by GridCars. Hierdie netwerk van laaistasies is benewens die laaistasies wat by die tien Audi-e-tron-handelaars geïnstalleer is, wat ŉ bykomende tien 50 kW- tot 75 kW-laaiers met 20 koppelaars sal bied. Audi se volledige reeks e-tron-modelle sal binne die volgende twee maande by Audi se tien e-tron-handelaars landwyd te koop wees. Dit sluit in die e-tron 55 SUV, e-tron 55 Sportback, e-tron S Sportback, en die reeksleidende e-tron GT en RS e-tron GT.